KIRJALLINEN KYSYMYS E-0735/03 esittäjä(t): Jean Lambert (Verts/ALE)ja Inger Schörling (Verts/ALE) komissiolle. Ebro-joelta tehtävät juoksutukset ja rakennerahastoja koskevat säännökset.



Virallinen lehti nro 011 E , 15/01/2004 s. 0112 - 0112



KIRJALLINEN KYSYMYS E-0735/03 esittäjä(t): Jean Lambert (Verts/ALE)ja Inger Schörling (Verts/ALE) komissiolle (11. maaliskuuta 2003) Aihe: Ebro-joelta tehtävät juoksutukset ja rakennerahastoja koskevat säännökset Rakennerahastoja koskevien yleisten säännösten (neuvoston asetus (EY) N:o 1260/1999(1) ja sen 25 artikla) määritelmän nojalla Espanjan kansallisten vesivarojen hallintasuunnitelmassa (Plan Hidrológico Nacional) Ebro-joelta tehtäviksi kaavaillut juoksutukset ovat suurhanke: hanke on taloudellisesti yhtenäinen kokonaisuus, jolla on täsmällinen tekninen tehtävä, ja sen kokonaiskustannukset ovat yli 50 miljoonaa euroa. Euroopan komission ympäristöasioiden pääosaston Espanjan suurlähettiläälle 19. joulukuuta 2002 lähettämässä kirjeessä, samoin kuin Espanjan viranomaisten 8. tammikuuta 2003 lähettämässä vastauksessa Ebro-joelta tehtäviä juoksutuksia pidettiin suurhankkeena. Asetuksen N:o 1260/1999 26 artiklan 2 kohdassa säädetään suurhankkeiden hyväksymiselle ja täytäntöönpanolle asetetuista ehdoista. Näiden ehtojen mukaan jäsenvaltion, joka suunnittelee rahaston osallistumista suurhankkeeseen tukitoimen täytäntöönpanon aikana, on ilmoitettava siitä ennakolta komissiolle ja toimitettava muun muassa seuraavat tiedot: - analyysi hankkeen kustannuksista ja sosioekonomisesta hyödystä (mikäli kysessä on perusrakenteisiin liittyvä investointi) - seikat, joiden perusteella voidaan arvioida ympäristövaikutuksia sekä varovaisuuden periaatteen soveltamista. Tieteelliset analyysit, joissa on selvitetty hankkeen sosioekonomisia ja ympäristövaikutuksia, esimerkiksi Cartagenan yliopistossa tehty kriittinen tutkimus(2), osoittavat, että Ebro-joelta tehtäviksi kaavailtujen juoksutusten kohdalla nämä ehdot eivät täyty likimainkaan. Voiko komissio vahvistaa, että Ebro-joelta tehtäviä juoksutuksia käsitellään suurhankkeena ja että hankkeen on täytettävä vaaditut ehdot, ennen kuin komission yksiköt päättävät yhteisrahoituksen myöntämisestä? (1) EYVL L 161, 26.6.1999, s. 1. (2) A. Horne et al., A technical review of the Spanish Hydrological Plan (Ebro river out-of-basin diversion), Cartagenan polytekninen yliopisto, 7. tammikuuta 2003. Katso myös Arrojo Agudo P. et al., Ebro-joelta tehtävien juoksutusten sosioekonomisia vaikutuksia koskeva analyysi Análisis y valoración socioeconómica de los trasvases del Ebro, WWF:n Euroopan toimisto, syyskuu 2002. Michel Barnier'n komission puolesta antama vastaus (28. huhtikuuta 2003) Espanjan vesivarojen hoitosuunnitelmaa koskevan lainsäädännön mukaisesti Ebro-joen juoksuttamishanke koostuu useasta sadasta toimenpiteestä. Näihin toimenpiteisiin saattaa kuulua joitakin hankkeita, joiden kustannukset ylittävät neuvoston asetuksen (EY) N:o 1260/1999(1) 25 artiklassa vahvistetun 50 miljoonan euron rajan. Mikäli Espanjan viranomaiset esittäisivät rakennerahastoille tällaisia hankkeita, niitä tarkasteltaisiin näin ollen suurhankkeina. Tällaisten hankkeiden on täytettävä kaikki suurhankkeille asetetut edellytykset ja erityisesti neuvoston asetuksen (EY) N:o 1260/1999 25 artiklassa ja muussa sovellettavassa yhteisön lainsäädännössä vahvistetut edellytykset. (1) Rakennerahastoja koskevista yleisistä säännöksistä 21 päivänä kesäkuuta 1999 annettu neuvoston asetus (EY) N:o 1260/1999, EYVL L 161, 26.6.1999.